เอกสารแนบ 5

รายงานการดำเนินงานของคณะกรรมการตรวจสอบ ประจำปี 2558

เรียน ท่านผู้ถือหุ้น บริษัท บริหารและพัฒนาเพื่อการอนุรักษ์สิ่งแวดล้อม จำกัด (มหาชน)

คณะกรรมการตรวจสอบของบริษัท บริหารและพัฒนาเพื่อการอนุรักษ์สิ่งแวดล้อม จำกัด (มหาชน)
ประกอบด้วยกรรมการบริษัทฯ จำนวน 3 ท่าน
ซึ่งทุกท่านเป็นกรรมการอิสระและเป็นผู้ทรงคุณวุฒิมีความรู้ ประสบการณ์ด้านการเงินการบัญชี
และการบริหารองค์กร อันประกอบด้วย

1) นายอังคณี วรทรัพย์ ประธานกรรมการตรวจสอบ

2) พลอากาศตรี โฆษก ประคองทรัพย์ กรรมการตรวจสอบ

3) นางสาวนวรัตน์ อโนมะศิริ กรรมการตรวจสอบ

คณะกรรมการตรวจสอบมีอำนาจหน้าที่ในการดำเนินงานเกี่ยวกับการสอบทานให้บริษัทฯ
มีรายงานทางการเงินอย่างถูกต้องเพียงพอ สอบทานให้บริษัทฯ มีระบบการควบคุมภายใน
(Internal control) และการตรวจสอบภายใน (Internal audit)
ที่เหมาะสมและมีประสิทธิผล สอบทานให้บริษัทฯ
ปฏิบัติตามกฎหมายว่าด้วยหลักทรัพย์และตลาดหลักทรัพย์ หรือกฎหมายที่เกี่ยวข้องกับธุรกิจของบริษัทฯ
พิจารณา คัดเลือก เสนอแต่งตั้งและเสนอค่าตอบแทนผู้สอบบัญชีของบริษัทฯ
พิจารณาการเปิดเผยข้อมูลของบริษัทฯ
ในกรณีที่เกิดรายการที่เกี่ยวโยงกันหรือรายการที่อาจมีความขัดแย้งทางผลประโยชน์
ให้มีความถูกต้องและครบถ้วน รวมทั้งปฏิบัติการอื่นใดตามที่คณะกรรมการของบริษัทฯ มอบหมาย

โดยในปี 2558 คณะกรรมการตรวจสอบได้จัดให้มีการประชุมเพื่อพิจารณาสอบทานเรื่องต่างๆ
เพื่อให้บริษัทฯ

มีระบบการกำกับดูแลที่ดี จำนวน 6 ครั้ง ได้แก่

1)  ครั้งที่ 1/2558 เมื่อวันที่ 26 กุมภาพันธ์ 2558

2)  ครั้งที่ 2/2558 เมื่อวันที่ 24 มีนาคม 2558

3)  ครั้งที่ 3/2558 เมื่อวันที่ 14 พฤษภาคม 2558

4)  ครั้งที่ 4/2558 เมื่อวันที่ 14 สิงหาคม 2558

5)  ครั้งที่ 5/2558 เมื่อวันที่ 13 พฤศจิกายน 2558

6)  ครั้งที่ 6/2558 เมื่อวันที่ 17 ธันวาคม 2558

การประชุมคณะกรรมการตรวจสอบได้พิจารณาสอบทานเรื่องสำคัญๆ ดังสรุปได้ดังนี้

สอบทานงบการเงินรายไตรมาสและงบการเงินประจำปี ของบริษัทฯ
และงบการเงินรวมร่วมกับฝ่ายบริหาร
รวมทั้งได้เชิญผู้สอบบัญชีร่วมประชุมทุกครั้งที่มีการพิจารณางบการเงินรายไตรมาส
และงบการเงินประจำปี คณะกรรมการตรวจสอบได้สอบทานงบการเงิน
โดยสอบถามผู้สอบบัญชีในเรื่องความถูกต้องครบถ้วนของงบการเงิน
และความเพียงพอในการเปิดเผยข้อมูลเหตุการณ์ภายหลังวันที่ในงบดุล
รายการปรับปรุงบัญชีที่มีผลกระทบต่องบการเงินที่มีสาระสำคัญ
เพื่อให้มั่นใจว่าการจัดทำงบการเงินเป็นไปตามข้อกำหนดของกฎหมายและมาตรฐานบัญชีที่รับรองทั่วไป
ซึ่งคณะกรรมการตรวจสอบมีความเห็นสอดคล้องกับผู้สอบบัญชีว่ารายงานทางการเงินได้จัดทำขึ้นอย่างถูกต้องตามมาตรฐานการสอบบัญชีที่รับรองทั่วไป
ครบถ้วน และเชื่อถือได้

คัดเลือกผู้ตรวจสอบบัญชีและพิจารณาค่าตอบแทน โดยในปี 2558
คณะกรรมการตรวจสอบได้พิจารณาคัดเลือกให้นายประวิทย์ วิวรรณธนานุตร์
ผู้สอบบัญชีรับอนุญาตเลขที่ 4917 หรือนายเทอดทอง เทพมังกร ผู้สอบบัญชีรับอนุญาตเลขที่ 3787
หรือนายบรรจง พิชญประสาธน์ ผู้สอบบัญชีรับอนุญาตเลขที่ 7147 หรือนายไกรสิทธิ์ ศิลปมงคลกุล
ผู้สอบบัญชีรับอนุญาตเลขที่ 9429 แห่งบริษัท พีวี ออดิท จำกัด ดำเนินการตรวจสอบบัญชีของบริษัทฯ
และบริษัทย่อย 2 บริษัท พร้อมทั้งกำหนดค่าตอบแทนการตรวจสอบบัญชี เพื่อนำเสนอต่อคณะกรรมการ

บริษัทฯ ให้ขออนุมัติจากที่ประชุมสามัญผู้ถือหุ้น

ควบคุมภายใน และตรวจสอบภายใน
คณะกรรมการตรวจสอบพิจารณาสอบทานให้บริษัทฯมีระบบการควบคุมภายใน
และการตรวจสอบภายในที่มีความเหมาะสมและมีประสิทธิผล
มิให้เกิดความขัดแย้งหรือละเมิดต่อระเบียบกฎหมายและข้อกำหนดต่างๆ ของทางราชการ
พร้อมให้ข้อแนะนำแก่ฝ่ายบริหารเพื่อให้การปฏิบัติงานมีความรัดกุมรอบคอบ

โดยในปี 2558 ได้มอบหมายให้คณะทำงานตรวจสอบภายในของบริษัทฯ ได้ติดตามตรวจสอบว่า
แต่ละหน่วยงานได้ดำเนินการปรับปรุง แก้ไข
ตามข้อเสนอแนะที่ได้จากการตรวจสอบเมื่อปีก่อนหรือไม่
พร้อมกับให้ข้อคิดเห็นต่อฝ่ายบริหารเพื่อการปรับปรุงการปฏิบัติงานให้มีความรัดกุมรอบคอบยิ่งขึ้นกว่าที่ปฏิบัติในปีที่ผ่านมา
และยังได้พิจารณาคัดเลือก บริษัท ควอนตั้ม พอยท์ คอนซัลติ้ง จำกัด
ทำหน้าที่เป็นผู้ตรวจสอบระบบการควบคุมภายในสำหรับ

ปี 2559 ให้กับทางบริษัทฯ
เพื่อให้การดำเนินกิจการเป็นไปด้วยความโปร่งใสสอดคล้องกับหลักการกำกับดูแลกิจการที่ดี

พิจารณารายงานที่ต้องเปิดเผย คณะกรรมการตรวจสอบพิจารณารายงานต่างๆ
ที่ต้องเปิดเผยในรายงานประจำปี และแบบแสดงรายการข้อมูลประจำปี (แบบ 56-1)
ในส่วนที่เกี่ยวเนื่องกับหน้าที่และความรับผิดชอบของคณะกรรมการตรวจสอบ ซึ่งได้แก่
การเปิดเผยข้อมูลรายการระหว่างกัน รายงานความเห็นต่อระบบการควบคุมภายใน
และรายงานความรับผิดชอบของคณะกรรมการบริษัทฯ ต่อรายงานทางการเงิน

กำกับดูแลการปฏิบัติตามกฎเกณฑ์
ส่งเสริมและให้ความสำคัญในการบริหารงานตามนโยบายการกำกับดูแลกิจการของบริษัทฯ
กฎระเบียบ และข้อบังคับของหน่วยงานกำกับดูแล เพื่อสร้างความเชื่อมั่นแก่ผู้ถือหุ้น
ผู้ลงทุนและผู้เกี่ยวข้องทุกฝ่าย

คณะกรรมการตรวจสอบมีความเห็นว่า รายงานทางการเงินของบริษัทฯ
ได้จัดทำขึ้นอย่างถูกต้องตามมาตรฐานการสอบบัญชีที่รับรองทั่วไป ครบถ้วน และเชื่อถือได้
ไม่มีประเด็นสำคัญที่ขัดต่อข้อเท็จจริง และระเบียบทางบัญชี ตลอดจนข้อกำหนดของทางราชการ
บริษัทฯ มีการควบคุมภายในและการปฎิบัติตามระเบียบกฎหมายและข้อกำหนดต่างๆ
ของทางราชการอย่างถูกต้อง
สมเหตุสมผลและเหมาะสมตามสภาพความเป็นจริงในการดำเนินธุรกิจปัจจุบัน
ภายใต้จรรยาบรรณของผู้บริหารและพนักงานของบริษัทฯ ซึ่งทำให้เชื่อมั่นว่าบริษัท
บริหารและพัฒนาเพื่อการอนุรักษ์สิ่งแวดล้อม จำกัด (มหาชน) มีความพร้อมที่จะเติบโต
โดยดำรงไว้ซึ่งการเป็นองค์กรที่มีการกำกับดูแลกิจการที่ดีต่อไป

ในนามคณะกรรมการตรวจสอบ

(นายอังคณี วรทรัพย์)

ประธานกรรมการตรวจสอบ